Title: H5P
Course: Digivisio - DEMO course template > Section: Activating learners

H5P on yksi suosituimmista itseopiskelumateriaalin tekotyökaluista. Siinä onkin paljon hyviä puolia: se on sisäänrakennettu moniin oppimisympäristöihin (esim. Moodle) tai sen voi LTI:n avulla lisätä melkein mihin tahansa verkkoympäristöön, tehtävät ovat pääosin saavutettavia - eivät tosin aivan kaikki - ja sen käyttö on nopea oppia. Myös valinnanvaraa on.

H5P:n käyttö

H5P on helppo tapa tehdä visuaalisesti näyttäviä ja tasalaatuisia oppimateriaaleja opiskelijoiden itsenäisen opiskelun tueksi. H5P mahdollistaa niin tekstin, kuvan, videon kuin äänenkin käytön ja hyvinkin mielikuvitukselliset tehtävät. Kesällä 2024 H5P:stä löytyi mm. interaktiivinen video, äänen nauhoittaminen, virtuaalimatka 360 jne. Ajantasainen lista löytyy virallisilta H5P-sivuilta (englanniksi, linkki aukeaa uuteen ikkunaan), mutta on hyvä muistaa, että kaikkien oppilaitosten oppimisympäristöihin kaikkia H5P-tehtävätyyppejä ei ole välttämättä lisätty.

Ideoita H5P:n käyttöön

- kieltenoppimisessa sanojen yhdistäminen käännökseen/kuvaan
- aukkotehtävät - eri tasoisia
- ymmärtämistehtävät, joissa interaktiiviseen videoon lisätään kysymyksiä
- muistipeli konsepteista ja niiden selityksistä
- prosessikuvauksen oikeaan järjestykseen laittaminen
- sanojen etsiminen ruudukosta

H5P:n hyvät/huonot puolet

H5P sopii nimenomaan itseopiskelun tueksi, eikä siis tilanteisiin jossa opettajan olisi kontrolloitava opiskelijoiden suorituksia, eli opettajan olisi hyvä tuntea opiskelijansa ja tietää kuinka hyvin he pystyvät itsenäiseen työskentelyyn. Toisaalta, H5P-tehtäviä voidaan toki tehdä vaikkapa osana oppituntia perinteisten monisteiden täyttämisen sijaan. Monet opiskelijat pitävät H5P-tyyppisistä tehtävistä, ja tekevätkin niitä mielellään, ja varsinkin erilaisten asioiden drillaukseen (esim.kielet) se sopii hyvin. Toisaalta tehtävien, etenkin videoiden, tekeminen voi olla varsin työlästä, eli kannattaakin aloittaa katsomalla löytyisikö aiheeseen sopivia valmismateriaaleja.

H5P:n käytöstä lisätietoja on saatavilla esimerkiksi Matleena Laakson ajantasaisesta blogista (linkki avautuu uuteen ikkunaan).